OKB përpiqet për përgjigje kolektive për emigrantët
Vazhdojnë përpjekjet në OKB për arritjen e një zgjidhjeje të përbashkët për krizën e emigrantëve dhe refugjatëve
Autoritetet në kryeqytetin e Greqisë, Athinë, kanë hapur për emigrantët nga Siria dhe Afganistani një nga pallatet e lojërave olimpike, me qëllim uljen e numrit të emigrantëve që flenë në qiell të hapur. Ndërkohë, Sekretari i Përgjithshëm i Kombeve të Bashkuara, Ban Ki-moon, po u bën thirrje udhëheqësve botërorë të mbledhur në Asamblenë e Përgjithshme të OKB-së, që t’i përqasen çështjes së refugjatëve në Evropë me “krijimtari, dhembshuri, dhe kurajo”. Stadiumi i mbyllur olimpik Galatsi ku janë luajtur lojërat olimpike të Athinës 2004, u vendos në dispozicion të 400 emigrantëve nga Siria dhe Afganistani. Autoritetet e kryeqytetit grek po reagojnë ndaj shqetësimit të qytetarëve për emigrantët e shumtë që e kalojnë natën në qiell të hapur në sheshet e Athinës. Ndërkohë vazhdojnë në OKB përpjekjet për të arritur një konsensus në lidhje me trajtimin e emigrantëve në Evropë. Shtatë vendet më të industrializuara të botës kanë premtuar 1.8 miliardë dollarë fonde për krizën e emigrantëve. Japonia ka premtuar të japë 810 milionë dollarë, por ministri i jashtëm gjerman thotë se komuniteti ndërkombëtar mund të bëjë edhe më shumë. Disa vende evropiane që fillimisht i hapën kufijtë e tyre për emigrantët, tashmë i kanë rimbyllur ose po zbatojnë masa shtrënguese për azilkërkuesit. Hungaria ka ngritur një gardh me tela me gjemba në kufirin me Serbinë. Delegatët në takimin në Paris të Konfederatës së Tregtisë të BE-së kritikuan qeveritë që nuk bashkëpunojnë plotësisht për rehabilitimin e azilkërkuesve dhe kërkuan të hiqen “pengesat dhe bllokimet”.